**1 Joh. 4:7-21**

**“Laat God se liefde jou dring.”**

*Andries Burger, GK Pinetown, 26 Mei 2019 – FOKUSMAAND #5*

Kinders **OPNEEM**

Ons fokus hierdie maand is dat ons self dissipels of navolgers van Jesus moet wees, voordat ons sy belangrik opdrag kan uitvoer om uit te gaan en dissipels te maak.

Om ŉ dissipel te wees het ons reeds gesien is om gehoorsaam te wees, en diensbaar te wees soos Jesus self was.

Verlede week het ons geleer hoe Jesus ŉ nuwe pad deur sy geskeurde liggaam vir ons gemaak het, en dat daardie pad na twee bestemming toe gaan –

na God se teenwoordigheid toe sonder vrees want ons is met Hom versoen en

en na die gemeente toe, na God se mense toe wat ons moet aanmoedig, aanhits om goed te doen.

 Vandag die laaste fokus – dissipel wees is om Jesus in sy liede te volg.

**<< Lees 1 Joh. 4:17-21>>**

Kan jy jou indink hoeveel makliker die lewe in geloof sou wees as ons God se teenwoordigheid kon sien en fisies kon ervaar?

Hoeveel makliker dit sou wees om ander van God te vertel as ons iets van Hom vir hulle kon wys?

God is egter ŉ geestelike wese wat vir ons onsienlik is (NGB 1).

In die begin was Hy fisies teenwoordig by Adam en Eva, hulle het saam in die paradys gewandel (Gen. 3:8)

Maar na die sondeval, het God die mens verdryf uit sy teenwoordigheid uit(Gen. 3:24).

Maar in sy onbegryplikheid het God ons nie verwerp nie.

By geleentheid het Hy aan enkele mense verskyn, soos toe Hy huisbesoek kom doen het by Abram en Sara voor Isak se geboorte (Gen. 18).

 En toe die tyd ryp was, toe het God self gekom in Jesus Christus.

Die onsienlike God het sigbaar geword.

 In Christus kan ons God in hierdie fisiese werklikheid prakties hoor en sien.

Ons het direkte en geloofwaardige getuienis daarvan – soos Johannes die apostel wat skryf, *“Ons het Hom self gehoor; ons het Hom met ons eie oë gesien; ja, ons het Hom gesien en met ons hande aan Hom geraak.”* (1 Joh. 1:1)

In Jesus Christus het God as onsienlike geestelike wese fisies sigbaar geword in ons midde.

Sy voete het vuil geword met stof en Hy het natgeword as dit reën, Hy het honger geword en dors geken.

Hy het gebloei toe hulle Hom gegesel het, en Hy het fisies doodgegaan aan die kruis.

Maar, steeds in hierdie fisiese wêreld van sien en vat het God wonderbaarlik oorwin in Jesus se fisiese opstanding en sy verskyning in die liggaam.

Thomas die apostel is oortuig toe hy sy eie vingers in die spykergate van sy hande gesteek het.

 Fisies teenwoordig – sigbaar en voelbaar.

En toe? Toe vaar Hy op na die Hemel en is Jesus nie meer fisies in liggaam in hierdie wêreld nie.

Het God se teenwoordigheid in ons wêreld opgehou?

 Is daar vir ons niks meer as net die gedagtes en meditering oor Hom nie?

 Of is daar steeds ŉ vergestalting, ŉ fisiese uitbeelding van wie Hy is en wat Hy doen?

Het jy gesien en gehoor wat ons netnou gelees het?

Dat God wel vir ons en vir almal in die wêreld ŉ sienbare, tasbare vergestalting gee van sy liefde en sy genade, van sy versorging en van sy vrede?

Die hele gedeelte fokus baie sterk op die liefde wat God se kinders, die gemeente hier en orals, vir mekaar moet hê.

Johannes noem dit nie net gereeld nie, hy beklemtoon dit met die struktuur van die gedeelte. Hy begin daarmee – dat “ons mekaar moet liefhê”, en hy eindig daarmee, dat ons ook “ons broer (en suster) moet liefhê.

Daar is baie wat ons uit die gedeelte kan leer – vanoggend wil ek op vier daarvan fokus –

Wat is die oorsprong, die bron van liefde, of liewer Wie is die bron van liefde?

Wat is hierdie “liefde” waarvan Johannes so baie praat, hoe lyk dit?

 Hoe ontvang ons hierdie liefde?

 Wat is die doel van hierdie liefde, wat is die eindresultaat daarvan?

1. *Waar kom liefde vandaan?*

Liefde kom van God af (v.7). Hy is liefde (v.16).

 In sy wese is hy die oorsprong van ware liefde,

 die bron, die fontein waaruit alle liefde voortkom.

 Ware liefde vloei uit God se liefde uit,

ware liefde is ŉ weerkaatsing van God se liefde, van God self

 – soos die maan die son se lig weerkaats...

Mense kan nie besluit wat liefde is nie en wat nie...

 Werklike liefde kom nie van mense af nie; dit kom van God af (v.10).

Mense se liefde kan soms werklik mooi wees, maar in ons diepste is ons liefde selfsugtig en hou dit op wanneer ons sterf.

 Maar niks kan God se liefde keer of laat ophou nie –

nie siekte nie, nie aardbewings nie, nie terroriste nie, nie moordenaars en verkragters nie – selfs die dood kan dit nie laat ophou nie.

Die teks is duidelik: God is die bron van liefde(v.7), Hy is liefde(v.16) –

1. *Wat is werklike liefde? Kan mens dit sien, hoe lyk dit?*

Om reg te verstaan wat Johannes bedoel is dit nodig om te onthou dat God Homself in Duet. 4:24 en Heb. 12:29 ook as ŉ “verterende vuur” laat beskryf.

 Sonde, ongehoorsaamheid aan God het elke mens ŉ vyand van God gemaak.

Hy het vir ons ŉ “verterende vuur geword –

van die ongebore en pasgebore babatjie tot die oudste grysaard,

 van die afskuwelike geweldenaar tot die vroomste getrouste kerkganger.

Maar ons het gelees dat God terselfdertyd ook liefde is.

In sy liefde het hy dit moontlik gemaak om met ons sonde skuld af te reken sonder om die sondaar daarmee saam te verwoes.

 Inteendeel, in die plek van ewige lyding en dood wat ons verdien het,

 bring sy liefde nuwe lewe wat vir altyd en altyd, vir ewig sal aanhou.

Vir die wat glo, is Hy nie meer ŉ verterende vuur nie want hulle straf is uitgewoed op Christus.

Liefde is wat God vir ons gewys het toe Hy sy enigste Seun gestuur het as versoening vir ons sondes sodat ons deur Hom kan lewe (v.9, 10).

Wil jy weet wat werklike liefde is?

Kyk na Jesus Christus aan die kruis.

Sien die verterende vuur wat op Hom afkom,

sien die liefde van ŉ Vader wat sy Seun prysgee

sien die liefde van Christus wat Homself opoffer in gehoorsaamheid

sien die liefde van die Heilige Gees wat jou deur geloof inlyf om deel te hê Christus se versoening.

Dit is werklike liefde – God se liefde vir jou!

Dit is die liefde waarvan Johannes hier skryf, dit is wat dit is, dit is hoe dit lyk:

Heerlikheid en gemak prysgee,

tussen mense in die stof en die ellende van hulle sonde kom bly,

stilbly wanneer Hy verag en verwerp word, wanneer Hy mishandel en vermoor word.

Sy lewe aflê sodat ander wat dit nie verdien nie

 weer die koelte van God se teenwoordigheid kan ken.

O, mag die Heilige Gees ons laat uit bars van verwondering;

 dat ons Hom in onuitputlike dankbaarheid sal vereer.

Mag sy liefde ons oorweldig sodat elkeen van ons (party dalk die eerste keer)

al ons hoop op Hom alleen sal vestig –

 Jesus Christus in ons plek van sondedood in God se verterende vuur!

 Ons in Christus in die vrede en koelte van God se liefdevolle teenwoordigheid!

 Dit is wat liefde is, God se liefde!

1. *Hoe ontvang ons God se liefde*

Dit is God die Heilige Gees wat ons deur sy liefde laat deel kry aan die liefde van die Vader en die Seun.

Die Heilige Gees is die bron van jou geloof om te kan bely dat Jesus die Seun van God is, en wanneer jy dit van harte glo en bely – dan bly God in jou en jy in God. (v.15).

 God is liefde, en daarom is God in jou ook God se liefde in jou!

 Omdat God ons liefhet, eerste liefgehad het,

 daarom kan ons ook liefhê (v.19).

 God se liefde vir jou en my, vir elkeen wat glo,

 is die bron van ons liefde vir almal in die gemeente, en vir almal om ons!

1. *Wat is die doel van God se liefde, wat is die gevolge daarvan?*

Die **eerste doel** is dat God se liefde in Jesus Christus ons vry maak van God se oordeel oor ons sonde,

sodat ons nie meer bang is vir God se finale dag van oordeel nie (v.17).

 Dit is natuurlik nie waar as jy nie in Christus glo nie – pas op vir ŉ valse vrede...

Maar vir gelowige kinders van God?

Ten spyte van ons sondes is ons as Jesus se dissipels glad bang vir die dag wat Jesus terugkom nie, daardie dag wat Hy oor almal sel oordeel.

 Want ons ken en het sy liefde – ons sondeskuld is reeds deur Christus betaal is,

 ons weet sy geregtigheid is vir ons gegee

 in Hom sal ons voor God as Regter verskyn, so sonder sonde soos Jesus...

En hierdie vreesloosheid, hierdie veilige bewaring van God se liefde is nie net vir eendag wanneer Jesus weer kom nie.

 Dit is nou reeds deel van Jesus se dissipels se lewens

 ons lewe nou sonder vrees in die sorgsame liefde van ons Hemelse Vader

 wat ons so bewaar dat selfs nie ŉ haar van ons koppe sal val nie.

Wat is die vrese in jou lewe?

Onsekere toekoms, siekte, eensaamheid, misdaad en geweld, werksomstandighede.

Hoe meer jy God se liefde ken en vertrou hoe minder word die vrees, hoe meer die vertroue op God, op God se liefde.

Die **tweede doel** van God se liefde in ons, of liewer deur ons en om ons, is dat ons mekaar moet liefhê.

Dis waarmee hierdie Skrifgedeelte begin, en sit is waarmee dit eindig...

Hoe moet ons mekaar liefhê?

 Met dieselfde self opofferende liefde van God moet in ons wees.

Jesus sê in Joh. 15:9, dat, “Soos die Vader my liefhet so het ek julle ook lief.”

 En dan spesifiek in v. 12, “Dit is my opdrag: Julle moet mekaar liefhê soos Ek julle liefhet.”

God se liefde moet in ons en deur ons herhaal word.

 Nie liefde volgens ons standaarde en ons grense nie

 en nie net gefokus op ons mense alleen nie.

Jou liefde vir ander word nie bepaal deur hulle ras, geslag of ouderdom nie

 en ook nie deur sy of haar reaksie teenoor jou nie;

 Jou liefde word bepaal deur God se liefde.

Dit beteken dat die oogmerk van God se liefde is dat dit sigbaar moet word in die liefde van sy kinders,

jou en my liefde en die liefde van hierdie gemeente

moet God se liefde fisies teenwoordig sigbaar en voelbaar maak

 in die gemeente tenoor mekaar maar ook in die gemeenskap om ons.

Ons het gelees in v. 12, *“Niemand het God nog ooit gesien nie, maar as ons mekaar liefhet dan bly God in ons en het sy liefde in ons sy doel volkome bereik.”*

In Joh. 14 vra Filippus dat Jesus vir hulle die Vader sal wys. En dan antwoord Jesus, *“Ek is al so lank by julle en ken julle my nie? Wie My sien, sien die Vader.”*

So moet God se liefde in ons en deur ons sigbaar word.

Iemand het die so gestel,

“Die onsigbare God wat Hom eenmaal laat sien het in die Seun

openbaar Homself nou in sy mense wanneer hulle mekaar liefhet.

God se liefde is sigbaar in hulle liefde want

hulle liefde is sy liefde in hulle deur die Heilige Gees.”

Kan mense in die gemeente en in die gemeenskap God se liefde duidelik sien wanneer hulle na die gelowiges, die dissipels van Jesus in hierdie gemeente kyk? Na jou en na my?

 Kan die kinders en onderwysers Jesus se liefde in jou sien by die skool?
 Hoor mense Jesus se liefde in jou woorde en sien hulle dit in jou gedrag?

By die skool, in julle huis, in die motor op pad, by die werk, om die braaivleis vuur, op die sportveld – lángs die sportveld...

As ons tee drink na erediens, daar in die hospitaal, by die eensame in sy huis, daar waar daar nie kos is vir vanaand nie, daar waar hartseer is?

As iemand hier God se liefde sou bevraagteken in ŉ tyd van swaarkry of trauma –

 sal mense kan antwoord dat sy liefde tog duidelik is by die mense hierdie gemeente?

Die Woord van God is baie duidelik my liewe boer en suster,

 moenie maar net bly dink en praat en optree soos voorheen nie

Jesus sê ook in Joh. 15:10 dat *“As julle my opdragte uitvoer, sal julle in my liefde bly, net soos Ek die opdragte van my Vader uitvoer en in sy liefde bly.*

Sukkel jy ook soos ek om so lief te hê as wat Jesus gehad het?

 Onthou mooi – jy is nie die bron van liefde nie, God is.

Sukkel jy ook soos ek om lief te hê soos Jesus liefgehad het en steeds liefhet? Sukkel jy met vrese?

 Om net maar harder te probeer gaan weer nie werk nie!

 Om meer lief te hê, soos wat die Woord jou nou oproep, moet jy dit by Hom vind.

Soek sy liefde dag en nag – Die Heilige Gees sal al meer daaraan laat deel kry:

Soek dit in sy Woord en in gebed, by God se kinders waar julle mekaar ook al raakloop, veral hier in die gemeente saam.

 Soek dit terwyl jy liefde gee aan ander nog voordat jy liefde vir hulle voel

 – jy sal verstom staan oor wat God daardeur doen vir hulle en in jou...

Liewe gemeente

 God is die bron van liefde,

 Hy het dit in oorvloed bekend gemaak in Christus en

 elkeen wat glo daaraan deel laat kry deur die Heilige Gees.

Sy liefde neem jou vrese en onsekerheid oor die dag van God se finale oordeel weg,

 maar nou al reeds verdryf dit ook al die vrese, angste en benoudhede van hierdie lewe.

Ons moet mekaar so liefhê soos Christus julle liefgehad het –

en dan sal ons liefde vir mekaar en vir die gemeenskap ŉ sienbare en voelbare vergestalting wees van God se liefde.

 En so word die onsigbare God se liefde sigbaar deur die liefde van Jesus se dissipels!

Mag julle elkeen en almal in verwondering van God se liefde lewe.

Laat dit ons passie wees – om elke geleentheid uit te buit om Jesus se liefde in ons en deur ons sigbaar te maak in wat ons sê en wat ons doen.

Amen